Aftale mellem regeringen og Socialistisk Folkeparti, Danmarksdemokraterne, Liberal Alliance, Det Konservative Folkeparti, Enhedslisten, Radikale Venstre og Alternativet om udmøntning af reserven til foranstaltninger på social-, sundheds- og arbejdsmarkedsområdet 2025-2028

Regeringen Socialistisk Folkeparti, Danmarksdemokraterne, Liberal Alliance, Det Konservative Folkeparti, Enhedslisten, Radikale Venstre og Alternativet har den 14. november 2024 indgået aftale om udmøntning af reserven til foranstaltninger på social-, sundheds- og arbejdsmarkedsområdet 2025-2028.

Aftale om udmøntning af reserven til foranstaltninger på social-, sundheds- og arbejdsmarkedsområdet 2025-2028 indeholder initiativer for samlet 849,5 mio. kr. fordelt på henholdsvis social-, sundheds-, beskæftigelses-, undervisnings-, ligestillings-, integrations og ældreområdet.

Aftalepartierne er enige om at prioritere midler til at hjælpe de personer, der har de største udfordringer i vores samfund – udsatte børn, unge og voksne, personer med fysiske eller psykiske handicap.

Aftalepartierne har haft et særligt fokus på nogle af de allermest udsatte voksne borgere i Danmark, herunder bl.a. dem, der har været udsat for vold, har et stofmisbrug eller er i hjemløshed. Hertil afsættes 153,2 mio. kr. med midler til bl.a. overdosisbehandling, sociale viceværter i almene boliger i takt med hjemløseomlægningen og en pulje til ambulant behandling til voldsudsatte.

Derudover er det en prioritet for aftalepartierne at hjælpe udsatte børn og unge. Derfor prioriteres 105,2 mio. kr. til dette formål, som bl.a. skal gå til behandlingstilbud til børn, der har været udsat for seksuelle overgreb, midler til Læs for Livet samt til pårørendeforeningen SAVN, der har til formål at forbedre vilkårene for børn og andre pårørende til indsatte og tidligere indsatte. På ungeområdet prioriteres bl.a. midler til Get2Sport og Gladfondens 2-årige flexuddannelse.

Handicapområdet er også vigtig for aftalepartierne, der prioriterer 75,8 mio. kr. til bl.a. en handlingsplan for uddannelse og beskæftigelse for personer med handicap samt puljer til bevilling af servicehunde til borgere med kognitiv funktionsnedsættelse og bedre tilgængelighed på herberger for personer med fysiske funktionsnedsættelser.

Hertil har det været en vigtig prioritet for aftalepartierne at holde hånden under et velfungerende civilsamfund. Derfor afsættes 95,9 mio. kr. til en række civilsamfundsorganisationer, der yder en afgørende indsats på tværs af det sociale område.

Aftalepartierne er desuden enige om at prioritere sundhedsområdet med 171,8 mio. kr. med henblik på bl.a. at understøtte videreførelsen en række vigtige tilbud og indsatser, såsom Forum for Mænds Sundhed, Styrket rehabiliteringsindsats for ALS-patienter og Rehabiliteringstilbud for parkinsonpatienter. Dertil kommer nye midler til bekæmpelse af ulighed i sundhed med fokus på almene boligområder og en målrettet indsats mod familiær hyperkolesterolæmi. Hertil prioriteres også midler til mental sundhed, herunder bl.a. en styrket indsats til mennesker med spiseforstyrrelser og selvskade, tilskud til foreningen Håb i Psykiatrien samt Depressionsforeningen.

Dertil er aftalepartierne også enige om at prioritere midler til dem, som ikke er den del af arbejdsfællesskabet endnu. Det er godt for både borgeren selv og for samfundet, hvis de kan komme ind og bidrage på en arbejdsplads. Derfor vil aftalepartierne afsætte 105,5 mio. kr. til bl.a. midler til Jobbanken, som har til formål at skabe øget beskæftigelse til psykisk sårbare førtidspensionister samt til KLAPjob og Senior Erhverv, som bl.a. er indsatser målrettet førtidspensionister med kognitive handicap og seniorer over 50 år. Ligesom joballiancen skal hjælpe i overgangen mellem de særligt tilrettelagte ungdomsuddannelser og ordinær uddannelse eller beskæftigelse.

På ældreområdet afsættes 71 mio. kr. til at hjælpe ensomme ældre og personer med demens. Initiativerne har bl.a. fokus på at øge livskvaliteten for plejehjemsbeboere.

For mange unge er utrygge i nattelivet. Derfor afsættes der også midler til en række initiativer i en ny handlingsplan, der kan øge sikkerheden og trygheden blandt især unge kvinder i nattelivet.

Aftalepartierne noterer sig, at regeringen vil invitere partierne til en forhandling af fremtidens adoptionssystem, mhp. at sikre et robust system, der tager hånd om de adopterede og deres behov med et godt PAS-system. Som et led heri vil indgå forhandling af initiativ 6.30 og 6.31.

Aftalepartierne noterer sig, at regeringen med SSA24 har igangsat et arbejde om en ny model for stabil grundfinansiering af civilsamfundsorganisationer på social-, sundheds- og arbejdsmarkedsområdet. Målet er at sikre, at det ud fra gennemsigtige kriterier i højere grad bliver muligt at planlægge langsigtet.

Aftalepartierne konstaterer, at regeringen ønsker en inddragende proces, og derfor vil tage initiativ til et stormøde med deltagelse af civilsamfundet og SSA-partierne inden årsskiftet, med henblik på høring af interessenterne. Det noteres, at regeringen forventer at indkalde til forhandlinger om en model i foråret 2025.

Aftalepartierne noterer sig derudover, at den nærmere udmøntning af rammen til handlingsplan for uddannelse og beskæftigelse for personer med handicap skal drøftes med SSA-aftalepartierne. Parterne i Sammen om Handicap vil derudover også blive inddraget.

Aftalepartierne noterer sig endvidere, at der vil blive igangsat et arbejde med relevante parter, hvor behovet og mulighederne for en sammenlægning af lovgivningen om servicehunde på forskellige ministerområder i en samlet lov under hensyntagen til princippet om sektoransvar vil blive drøftet.